Svend Auken (S), 2001-05-29:
Samtidig med Folketingets behandling af denne her sag ved anden behandling - og jeg vil gerne sige tak til ordførerne - har partierne bag energireformen indgået en tillægsaftale, og nu er alle elementer i energireformen på plads.
Og jeg synes, det er helt naturligt, at Folketingets udvalg får lejlighed til også at stifte bekendtskab med den aftale mellem anden og tredje behandling, det synes jeg er fint.
Vi har stillet os nogle meget ambitiøse mål i forbindelse med den samlede energireform, og jeg er glad for at kunne sige, at et meget bredt flertal står bag den samlede energireform.
Vi har stillet mål om åbning af markedet, større effektivitet, større konkurrencedygtighed, så stor prisbillighed som muligt, samtidig med at vi har sagt, at vi vil leve op til vores internationale miljøforpligtelser.
Vi har prøvet at udnytte vores ressourcer maksimalt, og vi har prøvet at lade Danmark spille en førerrolle på en række områder, hvor vi ikke bare kan leve op til vores egne forsynings- og miljømålsætninger, men også kan skabe arbejdspladser og eksportmuligheder.
Jeg vil gerne starte med at sige tak til partierne bag energireformen.
Når det drejer sig om energipolitik, ved enhver, at de investeringsbeslutninger, der bliver truffet, er beslutninger med en rækkevidde på 20-30-40 år, og derfor er det helt afgørende, at der er stabile politiske rammer omkring vores energisektor, en stabilitet, der er robust over for en hvilken som helst, eller næsten en hvilken som helst, ændring i forskellige partiers vælgerlykke.
Der skal ikke herske tvivl om, hvad regeringens holdning er: Vi er med på åbning af markedet, hvis det vel at mærke sker på gensidige vilkår. Vi vedstår den aftale, vi har indgået i energireformen.
Flere har betonet, at man er fritstillet efter 2003.
Det er man jo med den store modifikation, at man er forpligtet til at forhandle med forligspartierne inden 2003, og det er forhandlinger, vi allerede skal i gang med her til efteråret. Derudover er man jo naturligvis forpligtet af de overordnede målsætninger for den samlede energireform, herunder vores miljømæssige forpligtelser.
Det er mere kontante økonomiske interesser, der skal afvejes, og der er det vigtigste, at der bliver tale om gensidighed.
Det andet element handler om vores gassektors
virksomheder, ikke kun DONG, men også de regionale selskaber
Og jeg synes, at man her skal udtrykke anerkendelse af det store arbejde, som både DONG og de regionale selskaber har lavet for at få gasprojektet til at lykkes.
Den opdeling af aktiver, der finder sted inden for DONG, skal også finde sted inden for de regionale selskaber.
De, der skal føre tilsyn med, at det sker på den rigtige måde, er det uafhængige Energitilsyn, og det er regeringen og alle forligspartierne bag energireformen magtpåliggende, at Energitilsynet er fuldstændig uafhængigt, og at de har de fornødne ressourcer.
Vi vil følge udviklingen meget nøje på det her område for at sikre denne uafhængighed.
Hvad angår DONG specielt, er der indgået en aftale mellem partierne, der sikrer, som hr. Kalnæs udtrykte det, en politisk ramme for den fremtidige virksomhed, der giver dem mulighed for at udfolde sig kommercielt, men samtidig også leve op til det, der var det oprindelige formål med virksomhedens dannelse. Der er et bredt flertal bag det her, men man kommer ikke uden om, at der er to partier, der har en særlig forpligtelse for det danske gasprojekt, og det er Venstre og Socialdemokratiet.
Det er de to partier, som har båret det danske gasprojekt igennem, og uden at jeg skal binde nogen op på noget, og slet ikke mit eget parti, er der jo ingen tvivl
om, at sådan vil det også være i fremtiden.
Endelig er der energibesparelserne, som er en meget vigtig del af energireformen, og her har vi igen gjort vigtige fremskridt.
Må jeg sige om ændringsforslaget fra hr. Kim Behnke, at det er et overflødigt ændringsforslag.
Vi har en krystalklar aftale, og den siger, at efter 2003 er man frit stillet, men man skal begynde at forhandle allerede i 2001.
Og jeg tror, at den vigtigste forudsætning, nemlig gensidigheden, faktisk er et hensyn, der forener ganske mange af os.
Jeg mener derfor, at det er et overflødigt ændringsforslag, i hvert fald er det ikke i overensstemmelse med aftalen, som vi har indgået.
Må jeg til sidst, selv om det måske er usædvanligt her i Folketinget,
kvittere for ordførernes arbejde.
Det har ikke altid været nemt at gennemføre en teknisk kompliceret lovgivning, hvor det jo ofte er lettere at skælde ud og brokke sig over enkeltdele, end det er at overskue den samlede helhed. Men jeg vil gerne sige til ordførerne, at der er blevet gjort et meget fint stykke arbejde.
Og jeg vil gerne sige til Venstres ordfører, hr. Hansen-Nord, som jo nu optræder for sidste gang, forstår jeg, som ordfører for sit parti i denne sammenhæng, at i forligskredsen af partier, uanset alle vores meningsforskelle, har der altid hersket meget stor respekt om hr. Hansen-Nords arbejde.
Vi ved, at det politiske liv kan være hårdt, men vi synes, at vi som politiske modstandere gerne vil kvittere for den flotte indsats.